tartuNLP/wikipedia-smugri-20251201 huggingface dataset:
Honor

Honor on älylaitteita sisältävä brändi. Se koostuu muun muassa Android-pohjaisista älypuhelimista, taulutietokoneista ja Huawein käyttöjärjestelmällä varustetuista älykelloista. Honor-tuoteperheen Android-laitteet käyttivät Huawein Emotion UI -käyttöliittymää mutta nyt käyttää Magic UI:ta. Brändin ensimmäinen tuote julkaistiin vuonna 2013.
Nykyään Honorin valikoimaan kuuluu älypuhelimia, tabletteja, älykelloja, -televisioita ja -kuulokkeita.
Marraskuussa 2020 Huawei myi Honorin Shenzhen Zhixin New Information Technology Ltd:lle.
Steve Earle

Stephen Fain "Steve" Earle (s. 17. tammikuuta 1955 Fort Monroe, Hampton, Virginia) on yhdysvaltalainen muusikko, lauluntekijä ja tuottaja. 
Nashvillessä 1970-luvun puolivälissä Earle sai opetusta laulujen tekemiseen Townes Van Zandtiltä ja Guy Clarkilta. Earle on ollut yhteiskunnallisesti aktiivinen. Teini-iässä hän vastusti Vietnamin sotaa. Hän on lauluissaan ottanut kantaa sosiaaliseen ja taloudelliseen eriarvoisuuteen. Hän on vastustanut kuolemanrangaistusta ja maamiinoja. Yhdysvaltain presidentinvaaleissa vuonna 2016 hän kannatti Bernie Sandersia. 1990-luvun puolivälissä Earle pääsi eroon pitkään kestäneestä huumeriippuvuudesta. 
Hänen ensimmäinen studioalbuminsa "Guitar Town" (1986) myi kultaa Yhdysvalloissa ja platinaa Kanadassa. "Guitar Town" nousi Billboardin country-albumien ykköseksi ja toi kaksi Grammy-ehdokkuutta. Toinen albumi "Exit 0" (1987) äänitettiin yhdessä kiertueyhtyeen The Dukes kanssa, ja se pääsi Billboardin country-albumien Top 20 -listalle ja toi Earlelle jälleen kaksi Grammy-ehdokkuutta. Kolmas albumi "Copperhead Road" (1988) myi kolmoisplatinaa Kanadassa ja kultaa Yhdysvalloissa ja oli seitsemäs Billboardin country-albumien listalla. Vuonna 1990 ilmestynyt "The Hard Way" äänitettiin jälleen yhdessä The Dukesin kanssa.
Tunnettuja kappaleita ovat muun muassa "Copperhead Road", "Guitar Town", "Hillbilly Highway" ja "Nowhere Road".
Eino Leinon Seura

Eino Leinon Seura ry on Helsingissä toimiva kulttuuri- ja keskusteluseura. Seuran jäseneksi kutsutaan.
Historiaa.
Toisen maailmansodan jälkeen suomalaisissa kulttuuripiireissä voimistui tarve saada jälleenrakennuskauden sielunmaisema siivotuksi 1930-luvun asenteista ja lähestymistavoista. Tässä tarkoituksessa nuori helsinkiläinen, paljolti Otavan ympärille ryhmittynyt kulttuuriälymystö päätti perustaa kirjallisen ja kulttuuripoliittisen modernismin tukijalaksi ja äänitorveksi Eino Leinon Seuran. Perustava kokous pidettiin 28.10.1947, ja perustajajäseniä olivat mm. Eljas Erkko, Yrjö Kaijärvi, Hannes ja Heikki A. Reenpää, Rafael Koskimies, Tapio Tapiovaara, Lauri Viljanen ja Kai Laitinen. Jo seuraavana vuonna seuran aloitteesta käynnistettiin kilpailu ja kansalaiskeräys Eino Leinon patsaan pystyttämiseksi, ja Lauri Leppäsen veistämä patsas paljastettiin lopulta Helsingissä Esplanadin puistossa 26.9.1953. Seura perusti myös kirjallisen lehden nimeltä Ajan Kirja, joka sittemmin yhdistyi Näköala-lehden kanssa Parnassoksi .
Seuran puheenjohtajina ovat toimineet Yrjö Oinonen, Vilho Suomi, Eino S. Repo, Pekka Lounela, Matti Suurpää, Juhani Salokannel, Pertti Lassila, Kristina Carlson, Seppo Heiskanen, Esa Sariola, Jaakko Heinimäki ja Juhani Lindholm.
Lahden kansainvälinen kirjailijakokous.
Seuran pitkäaikaisin ja näkyvin toimintamuoto on Lahden kansainvälinen kirjailijakokous, joka perustettiin 1963, ja jota seura järjestää yhdessä Lahden kaupungin ja Päijät-Hämeen kesäyliopiston kanssa. Eino Leinon Seura vastaa kokouksen sisällöstä ja kirjailijasuhteista. Joka toinen vuosi järjestettävässä kokouksessa on vieraillut yli tuhat prosaistia, runoilijaa, kirjallisuuskriitikkoa ja tutkijaa eri puolilta maailmaa.
Eino Leinon palkinto.
Seuran valitsema lautakunta on vuodesta 1956 jakanut vuosittain Eino Leinon palkinnon, joka annetaan kirjailijalle erittäin arvokkaasta teoksesta, arvokkaana pidettävästä julkaisutoiminnasta tai toiminnasta kirjallisuuden ja kulttuurin alalla. Palkinnon alaan kuuluu kotimainen kirjallisuus ja kirjallisuuden tutkimus, kuitenkin ensi sijassa runous. Vuodesta 1995 palkintosumman on lahjoittanut Suomen Kirjasäätiö.
Gegard Mousasi

Gegard Mousasi (s. 1. elokuuta 1985 Teheran, Iran) on alankomaalainen vapaaottelija ja potkunyrkkeilijä. Hän on otellut Bellatorissa vuodesta 2017 lähtien ja oli keskisarjan mestari vuosien 2018–2019 aikana. Mousasi otteli sitä ennen UFC:ssä vuosina 2013–2017. Hän on voittanut muun muassa Strikeforcen ja DREAMin alemman raskaansarjan mestaruudet. Mousasi saavutti menestystä myös amatöörinyrkkeilijänä, voittamalla Alankomaiden mestaruuden 2001.
Saavutukset.
Vapaaottelu.
UFC
Strikeforce
DREAM
Cage Warriors
Johnny Kidd &amp; the Pirates

Johnny Kidd &amp; The Pirates oli brittiläinen rockyhtye. Sen keulakuva oli laulaja Johnny Kidd, joka kuoli vuonna 1966. Yhtye esiintyi kuitenkin vuodesta 1976 aika ajoin vuoteen 2010, jolloin kitaristi Mick Greenin kuoltua sen ura päättyi. Vuonna 1978 äänitetty mutta vasta vuonna 2010 ilmestynyt levy "Live in America" jäi yhtyeen viimeiseksi. Yhtyeen menestynein kappale "Shakin' All Over" oli Britannian singlelistan ykkösenä vuonna 1960.
Johnny Kidd

Johnny Kidd (23. marraskuuta 1935 – 7. lokakuuta 1966) oli brittiläinen laulaja ja yhtyeen Johnny Kidd &amp; The Pirates johtohahmo. Hän lopetti yhtyeen toiminnan keväällä 1966 ja aloitti yökerholaulajana. Häntä on pidetty englantilaisen rock 'n' rollin pioneerina.
Johnny Kidd kuoli auto-onnettomuudessa vuonna 1966.
Yhtye jatkoi uraa nimellä The Pirates uraansa ajoittain 1976–2010 sen legedaarisen kitaristin Mick Greenin kuolemaan asti.
Brittiläinen 1. maahanlaskuprikaati

Brittiläinen 1. maahanlaskuprikaati oli brittiläinen sotilasyksikkö, joka taisteli toisessa maailmansodassa. Prikaati muodostettiin 10. joulukuuta 1941, kun brittiläinen 31. erillinen prikaati uudelleenorganisoitiin ja -nimettiin. Prikaati kuului 1. laskuvarjodivisioonaan, jonka osana se suoritti maahanlaskuja liitokoneilla. Prikaati osallistui kahteen taisteluun suorittaen maahanlaskuja osana operaatio Huskya ja operaatio Market Gardenia.
Dasatinibi

Dasatinibi (C22H26SN7ClO2) on heterosyklinen orgaaninen yhdiste. Yhdiste on tyrosiinikinaasientsyymin inhibiittori ja sitä käytetään lääketeiteessä eräiden leukemiatyyppien hoitamiseen. Dasatinibi on Bristol-Myers Squibbin kehittämä.
Vaikutusmekanismi ja käyttö.
Dasatinibin vaikutusmekanismi perustuu siihen, että se sitoutuu syöpäsolujen tyrosiinikinaasientsyymiin ja toimii sen inhibiittorina. Tämän seurauksena syöpäsolujen kasvu estyy. Dasatinibi metaboloituu maksassa aktiiviseksi metaboliitiksi. Yhdiste sitoutuu tyrosiinikinaasin aktiiviseen konformaatioon. Dasatinibia voidaan käyttää kroonisen myelooisen leukemian ja akuutin lymfoblastisen leukemian hoidossa, erityisesti mikäli sairaus on ossoittautunut imatinibihoidolle resistentiksi. Aineen käyttöä myös muiden syöpien hoitoon tutkitaan. Dasatinibin annostus on 100–140 mg kerran päivässä ja lääke imeytyy parhaiten happamista olosuhteista. Yhdysvalloissa lääke hyväksyttiin markkinoille vuonna 2005.
Haittavaikutukset.
Dasatinibin mahdollisia haittavaikutuksia ovat huonovointisuus ja oksentelu, pääkivut, lihaskivut, turvotus, ripuli, ihottuma ja lisääntynyt verenvuoto. Nesteen kerääntyminen keuhkoihin voi aiheuttaa ödeeman lisäksi lääkkeen on havaittu aiheuttavan keuhkovaltimoiden verenpainetautia.
Synteesi.
Dasatinibin synteesin esnimmäisessä vaiheessa kloorilimahapon laktoni hydrolysoidaan emäksisissä olosuhteissa ja reagoi tionyylikloridin kanssa 2,3-diklooriakryloyylikloridiksi. Tämä välituote reagoi emäksisissä olosuhteissa 2-kloori-6-metyylianiliinin ja metanolin kanssa. Näin muodostuva asetaalisuojattu johdannainen reagoi happamissa olosuhteissa tiourean kanssa, jolloin tuotteeseen muodostuu tiatsolirengas. Tämä välituote reagoi 2-metyyli-4,6-diklooripyrimidiinin ja 1-(2-hydroksietyyli)piperatsiinin subtituutiotuotteen kanssa dasatinibiksi.
I-53 (1925)

I-53 oli keisarillisen Japanin laivaston vuonna 1927 valmistunut I-53-luokan sukellusvene.
Valmistus.
Alus tilattiin vuoden 1923 hankinnoissa Kuren laivastontelakalta, missä köli laskettiin 1. huhtikuuta 1924. Alus laskettiin vesille 5. elokuuta 1925 ja otettiin palvelukseen 30. maaliskuuta 1927.
Palvelus.
Alus nimettiin 20. toukokuuta 1942 uudelleen "I-153":ksi. Se poistettiin alusluettelosta 30. marraskuuta 1945 ja romutettiin vuonna 1948.
Maavirrat

Maavirrat ovat pääosin geomagneettisesti indusoituneita virtoja, joita havaitaan Maan kuoressa ja vaipassa. Ne kulkevat Maan pintakerroksissa ja niiden sähköinen potentiaali on mitattavissa useissa pisteissä, jolloin Maan resistanssi on laskettavissa.
Maavirrat ovat indusoituneet Maan magneettikentän muutoksista. Näitä muutoksia syntyy aurinkotuulten osuessa magnetosfääriin.
Virtausten pääsuunta on aurinkoa kohden, jolloin virtauksilla on vuorokausirytmin tapaisia ominaisuuksia. Päivällä virtaukset kulkevat päiväntasaaja kohti ja yöllä Maan napoja kohti
Maavirtoja käytetään Maan sisäisten rakenteiden tutkimiseen muun muassa teollisissa etsinnöissä. Elektrodit asetetaan maahan havaitsemaan kohteiden välillä esiintyvää virran muutosta, joka syntyy maavirtojen oskilloinnista.
Luettelo Suomen virallisen Striimatuimmat-listan ykkösistä vuonna 2016

Tämä on luettelo Suomen virallisen Striimatuimmat-listan kärkipaikkaa hallussaan pitäneistä artisteista ja singleistä vuonna 2016. Listan julkaisu aloitettiin viikolla 17/2016.
Vuoden aikana pisimpään listan kärkipaikalla ollut kappale oli JVG:n "Hehkuu", joka oli ykkösenä kuusi peräkkäistä viikkoa.
Brittiläinen 6. maahanlaskuprikaati

Brittiläinen 6. maahanlaskuprikaati oli brittiläinen sotilasyksikkö, joka taisteli toisessa maailmansodassa. Prikaati muodostettiin 6. toukokuuta 1941 ja kuului 6. laskuvarjodivisioonaan, jonka osana se suoritti maahanlaskuja liitokoneilla. Prikaati osallistui kahteen taisteluun suorittaen maahanlaskuja osana Normandian maihinnousua ja operaatio Varsityä.
Tulosveto

Tulosveto on peli, jossa veikataan ottelun täsmällistä lopputulosta eli maalimäärää. Riippuen vedon välittäjästä eri lopputuloksien kertoimet saattavat olla muuttuvia tai kiinteitä. Kertoimet voivat olla suurempia kuin pitkävedossa. Tulosveto on tosin usein varsin vaikeaa, eikä pelimuotoa suositella pelattavaksi ilman jonkinasteista järjestelmää.
Tulosvetoa tarjoaa esimerkiksi pelilistoillaan Suomessa Veikkaus, jolla pelimuodon kertoimet liikkuvat pelivaihdon mukaisesti. Pelimuoto on lähes jokaisen vedonlyöntifirman valikoimissa, ja ulkomaisilla vedonlyöntisivustoilla on usein käytössä kiinteät kertoimet.
A-luokka (sukellusvene, Japani)

A-luokka () oli keisarillisen Japanin laivaston sukellusveneluokka toisessa maailmansodassa. Luokan sukellusveneiden tehtävänä oli toimia sukellusvenelaivueiden johtoaluksina, joten niissä oli laivue-esikunnan tarvitsemaa kalustoa kuten paremmat radiolaitteistot sekä yhteys- ja tiedustelutoimintaan soveltuva lentokone.
Alukset.
A1-luokka.
A1-luokan alukset, jotka luokiteltiin ensimmäisen luokan risteilysukellusveneiksi, valmistettiin osana vuoden 1937 3. ja vuoden 1939 4. laivastolakia. Alukset olivat kaksoisrunkoisia ja ne oli suunnitellut Kogata Junsen type 3 -alusten pohjalta. Ne oli suunniteltu toimimaan sukellusvenelaivueiden lippulaivoina ja niiden suurin sukellussyvyys oli noin 100 metriä.
Lisäksi kahden aluksen (No.700 ja No.701) tilaukset peruutettiin vuonna 1942.
A2-luokka.
Alus valmistettiin osana vuoden 1941 sotaohjelmaa ja se muistutti A1-luokan aluksia lukuun ottamatta heikompaa voimanlähdettä.
AM-luokka.
Alukset valmistettiin osana vuoden 1941 sotaohjelmaa ja ne pohjautuivat A2-luokan alukseen. Valmistuksen aikana palattiin kuitenkin "I-9" tyyppisiin aluksiin. Luokan alusten maksimi sukellussyvyys oli noin 110 metriä.
Lisäksi kolmen suunnitellun aluksen (No.5094-5096) tilaukset peruutettiin vuonna 1943.
Grob G 115

Grob G 115 on Saksassa suunniteltu ja valmistettu kaksipaikkainen alkeiskoulukone. Grobin koulutuskoneessa on 180 hevosvoiman "Lycoming"-mäntämoottori voimalaitteena.
Suomen Ilmavoimat hankki lokakuussa 2016 Yhdistyneestä kuningaskunnasta kaikkiaan 28 Tutor T1 -mallinimellä tunnettuja G 115 -koulutuslentokoneita. Koneet ostettiin käytettynä Britannian kuninkaallisilta ilmavoimilta. Kokonaiskauppa oli arvoltaan arviolta hieman yli 6,5 miljoonaa euroa, minkä lisäksi on laskettava kaluston modernisointi Suomessa.
Koneiden modernisoinnin kokonaiskustannus kasvoi alun perin arvioidusta noin 14,5 miljoonasta eurosta ensin noin 17,5 miljoonaan vuonna 2019 ja sitten 23,5 miljoonaan euroon vuonna 2022. Yhteensä hankinta ja modernisointi maksaa siis noin 30 miljoonaa. Puolustusvoimien logistiikkalaitoksen mukaan hankkeen kokonaiskustannukset ovat hinnan nousun jälkeenkin vain kaksi kolmasosaa uutena ostetun kaluston hinnasta.
Grob-koneilla on valmistajan määrittelemä 24 000 lentotunnin yläraja, mutta Ilmavoimien käyttömäärillä se ei tule täyttymään. Esimerkiksi kullakin Vinka-koneella oli konetyypin poistuessa käytöstä lennetty noin 7 000 lentotuntia 40 vuoden aikana.
Our Voices Shall Remain

Our Voices Shall Remain on Throes of Dawn -yhtyeen kuudes albumi, joka julkaistiin 20. elokuuta 2016. Musiikillisesti yhtye jatkaa edellisen albumin linjoilla.
Albumi debytoi Suomen virallisen listan sijalla 46.
Sylenth1

Sylenth1 on Lennar Digitalin luoma maksullinen virtuaalinen analoginen VST-syntetisaattori. Ohjelma on maksullinen, mutta siitä on saatavilla demoversio tietyin rajoituksin. Sylenth1:stä käytetään lisäosana digitaalisissa musiikinteko-ohjelmissa. Ohjelma on avoin, joten sillä luotuja fxp. -tiedostoiksi tallennettuja ääniä voi jakaa internetissä muiden käyttöön. Kaikkia luotuja ääniä voidaan myydä Lennar Digitalin antamalla suostumuksella ja on paljon yrityksiä, jotka ovat keskittyneet Sylenth1-äänien luomiseen ja myymiseen. Sylenth1:lle luotuja ääniä käyttävät monet artistit teoksissaan ja esimerkkinä voidaan mainita suosittu äänien kehitykseen erikoistunut yritys Vandalism Sounds, jonka Sylenth1:lle myytävät äänet ovat saaneet paljon posiitivista palautetta monilta tunnetuilta elektronisen musiikin artisteilta, muun muassa Martin Garrixilta, Armin Van Buurenilta, R3HAB:lta, Jay Hardwaylta ja KSHMR:lta.
Vastaanotto.
Sylenth1 on saanut monilta musiikkia käsitteleviltä lehdiltä ja artisteilta hyvät arvostelut.
Yi (dinosaurussuku)

Yi oli pienten lihansyöjädinosaurusten suku. Sen ainoa laji, Yi qi, tunnetaan yhdestä Kiinasta löydetystä fossiilista. Se eli keski-myöhäisjurakaudella, noin 160 miljoonaa vuotta sitten.
"Yi qi" oli höyhenpeitteinen ja läheistä sukua linnuille. Monien sukulaistensa tapaan se pystyi myös liitämään. Erikoista siinä kuitenkin oli että sillä ei ollut siipisulkia vaan lepakon tapaan ranteesta kasvavan luupiikin varassa olevat nahkasiivet.
"Yi qi" jäi kuitenkin luultavasti vain ”evoluution kokeiluksi”, eikä siitä tunneta jälkeläisiä myöhemmissä fossiileissa.
Al Corley

Alford ”Al” Corley (s. 22. toukokuuta 1956 Wichita, Kansas) on yhdysvaltalainen näyttelijä, elokuvatuottaja ja laulaja.
Ura.
Corley näytteli 1980-luvun alussa televisiosarja "Dynastiassa". Hänen roolihahmonsa Steven Carrington oli ensimmäisiä amerikkalaisessa televisiosarjassa esiintyneitä homoseksuaalisia päähenkilöitä. Stevenin seksuaalinen suuntautuminen oli tosin melko vakiintumaton, sillä hänellä oli suhteita myös naisten kanssa. Corley kyllästyi rooliin, ja hän lähti "Dynastiasta" toisen tuotantokauden lopussa. Tämän jälkeen Steveniä esitti sarjassa Jack Coleman. Corley palasi kuitenkin Stevenin rooliin minisarjassa "Dynastia – viimeinen luku" (1991).
"Dynastian" jälkeen Corley on näytellyt muun muassa elokuvassa "Don Juan DeMarco" (1995). Lisäksi hän on työskennellyt elokuvatuottajana. Hänen tuottamiaan elokuvia ovat esimerkiksi "Kuka hukutti Monan?" (engl. "Drowning Mona", 2000), "8 sekuntia kuolemaan" (engl. "Cowboy Up", 2001) ja "Robbery – hullu keikka" (engl. "Scorched", 2002).
Corley on toiminut myös laulajana. Häneltä on ilmestynyt albumit "Square Rooms" (1984), "Riot of Color" (1986) ja "The Big Picture" (1988).
1970-luvulla Corley työskenteli ovimiehenä kuuluisassa Studio 54 -yökerhossa.
Yksityiselämä.
Corley on ollut naimisissa saksalaisen näyttelijän ja taiteilijan Jessika Cardinahlin kanssa. Heillä on kolme lasta.
Pierre Descargues

Pierre Descargues (22. syyskuuta 1925 Montrouge – 20. tammikuuta 2012 Chevilly-Larue) oli ranskalainen toimittaja, kuvataidekriitikko, valokuvaaja ja kirjailija. Hän oli naimisissa ranskalaisen taiteilija Catherine Valogne’n kanssa, joka tunnetaan myös taiteilijanimellä Catherine Val. Pariskunnalla oli vahva yhteys Suomeen ja heidän poikansa Olivier osaa suomea.
Descargues tutustui ranskalaiseen taiteilijaan Yves Kleiniin 1950-luvulla. Hän teki muun muassa valokuvasarjan ja lehtijutun Kleinin tyhjyysesityksestä nimeltään "Aineettoman kuvallisen herkkyyden vyöhykkeen luovutusseremonia". 
Descargues toimitti viikoittain suosittua radio-ohjelmaa, jossa käsiteltiin taidetta.
Trials Fusion

Trials Fusion on RedLynxin kehittämä ja Ubisoftin julkaisema moottoripyöräpeli. Pelissä pyritään läpäisemään moottoripyörillä kolmiulotteisesti kuvattu kaksiulotteinen rata mahdollisimman nopeasti ja vähillä kaatumisilla. Ratojen läpäisemisestä palkitaan mitaleilla.
Eurogamer ja GameSpot antoivat pelille arvosanan 8/10 ja kehuivat sen tasojen suunnittelua ja grafiikkaa sekä sisällön määrää.
Helmikuuhun 2015 mennessä peliä oli myyty yli 1,7 miljoonaa kappaletta.
Oliver Hart

Oliver Simon D’Arcy Hart (s. 9. lokakuuta 1948 Lontoo) on brittiläis-yhdysvaltalainen taloustieteilijä ja Harvardin yliopiston professori, jolle myönnettiin yhdessä Bengt Holmströmin kanssa Nobelin taloustieteen palkinto vuonna 2016.
Hart opiskeli Britanniassa Cambridgen yliopiston King’s Collegessa ja Warwickin yliopistossa ja väitteli Yhdysvalloissa Princetonin yliopistossa vuonna 1974. Hän on opettanut Cambridgen yliopiston Churchill Collegessa, London School of Economicsissa, Massachusetts Institute of Technologyssa ja vuodesta 1993 Harvardissa. Hänet palkittiin Nobelin palkinnolla sopimusteoreettisten tutkimusten johdosta vuonna 2016.
Oliver Hartin isä oli brittiläinen lääketieteen tutkija Philip D’Arcy Hart (1900–2006).
Hofstra University

Hofstra University on yksityinen yliopisto Yhdysvaltojen New Yorkin osavaltiossa Hempsteadin kylässä Long Islandilla, noin 11 kilometriä itään Manhattanilta.
Yliopistossa on kymmenen tiedekuntaa ("schools"), mukaan lukien lääke- ja oikeustieteelliset tiedekunnat. Vuonna 2015 Hofstrassa oli noin 11 000 opiskelijaa ja henkilökuntaa 3 400. Julkisuudessa Hofstra University tunnetaan Yhdysvaltojen presidentinvaalien ehdokasväittelyiden pitopaikkana kolmissa vaaleissa peräkkäin: 2008, 2012 ja 2016.
Hofstralla on akkreditointi 19 akateemisella tieteenalalla; näin monta akkreditointia on alle sadalla Yhdysvaltojen yliopistolla. "U.S. News &amp; World Report" -lehden yliopisto­listauksessa se oli vuonna 2015 sijalla 135.
Hofstra University perustettiin vuonna 1935 alun perin New Yorkin yliopiston (NYU) sivutoimipaikaksi nimeltä "Nassau College-Hofstra Memorial of NYU at Hempstead, Long Island". Vuonna 1939 siitä tuli itsenäinen "Hofstra College" ja vuonna 1963 "Hofstra University". Tuolloin sen kampus laajeni pohjoiseen lakkautetun ilmavoimien tukikohdan alueelle.
Yonny Hernández

Yonny Hernández Vega (s. 25. heinäkuuta 1988 Medellín) on kolumbialainen ratamoottoripyöräilijä. Hän ajaa kaudella 2016 MotoGP-sarjassa Aspar tallissa Ducatilla. Hernándezin nuorempi veli Santiago Hernández on myös ratamoottoripyöräilijä.
Moto2.
Blusens-STX.
Hernándezin kilpaili kaudet 2010–2011 Blusens-STX tallissa. Ensimmäisellä Moto2 luokan kaudella hän sijoittui sijalle 21, keräten 32 pistettä. Hernández ajoi parhaimmillaan sijalle kymmenen. Aluksi Espanjassa, jossa hän lähti kilpailuun sijalta 12. Toisen ja viimeisen kerran Hernández ajoi kymmenenneksi Saksassa. Tuolloin hän lähti kilpailuun sijalta 14. Hän onnistui ajamaan kauden 17 kilpailussa yhdeksän kertaa pisteille.
Kaudella 2011 Hernández jatkoi tallissa uudella pyörällä FTR Motolla. Tällä kertaa hän sijoittui kauden päätteeksi pisteissä sijalle 19, kerättyään 43 pistettä. Hernández ajoi parhaimmillaan kuudenneksi Saksan ja Valencian kilpailuissa. Saksassa hän ajoi myös kilpailun nopeimman kierroksen.
MotoGP.
Avintia Blusens (2012).
Hernándezin jatkoi samassa tallissa, joka oli vaihtanut nimensä kaudeksi 2012. Hän sai tallikaverikseen espanjalaisen Iván Silvan. Hernándezin avauskausi MotoGP luokassa päättyi loppupisteissä sijalle 17, kerättyään 28 pistettä. Hän ajoi kauden 16 kilpailusta yhdeksän kertaa pisteille ollen parhaimmillaan yhdeksäs Indianapolisissa. Hernándezin tallikaveri Silva sijoittui 23:nneksi keräten 12 pistettä.
Paul Bird Motorsport (2013).
Kaudeksi 2013 Hernández siirtyi Paul Bird Motorsport talliin, joka käytti Aprilian pyöriä. Hänen menestys oli vaihtelevampaa ja onnistui sijoittuimaan parhaimmillaan 13:sta Katalonian kilpailussa. Hernández ajoi tallissa yhteensä 13 kilpailua, jonka jälkeen hän vaihtoi kesken kauden tallia Pramac Racingiin, joka käytti puolestaan Ducatin pyöriä.
Pramac Racing (2013–2015).
Uudessa tallissa Hernández ajoi kauden loput viisi kilpailua. Hän sijoittui pisteille neljässä kilpailussa ja joutui keskeyttämään viimeisen kilpailun. Parhaimmillaan Hernández ajoi sijalle kymmenen Malesian kilpailussa. Hän sijoittui kokonaispisteissä sijalle 18, kerättyään yhteensä 21 pistettä.
Kaudella 2014 Hernández jatkoi samoja otteita ja onnistui ajamaan Ducatilla kokonaispisteissä sijalle 15. Hän keräsi yhteensä 53 ja ajoi parhaimmillaan seitsemänneksi Malesiassa. Sitä vastoin hänen tallikaverinsa Andrea Iannone sijoittui pisteissä sijalle 10.
Kaudeksi 2015 Hernández sai tallikaverikseen Danilo Petruccin. Hän hävisi toistamiseen tallikaverille ollen loppupisteissä sijalla 14, 56 pisteellä. Parhaimmillaan Hernández ajoi kahdeksanneksi Ranskan kilpailussa.
Aspar (2016).
Hernández siirtyi Pramacilta espanjalaiseen Aspar talliin, joka käytti Pramacin tavoin Ducatin valmistamia pyöriä. Hänen tallikaverinaan ajoi Eugene Laverty, jolle Hernández hävisi 57 pisteen erolla. Hän ajoi parhaimmillaan sijalle 11 kaksi kertaa ensin Tšekissa ja perään Britanniassa.
Divya Bharti

Divya Bharti (25. helmikuuta 1974 Bombay – 5. huhtikuuta 1993 Bombay) oli intialainen näyttelijä. Hän näytteli monessa menestyneessä hindin- ja telugunkielisessä elokuvassa.
Bharti alkoi saada elokuvaroolitarjouksia jo 14-vuotiaana, ja usean epäonnistuneen yrityksen jälkeen, hän teki ensiesiintymisensä 16-vuotiaana menestyneessä telugunkielisessä draamassa "Bobbili Raja" (1990). Muutaman menestyneen teluguelokuvan jälkeen hän teki ensiesiintymisensä hindielokuvateollisuudessa toimintatrillerissä "Vishwatma" (1992). Bharti saavutti lisää menestystä elokuvilla kuten "Shola Aur Shabnam" ja "Deewana", joista jälkimmäisestä hän voitti parhaan naistulokkaan Filmfare Awards -palkinnon.
Bharti kuoli vain 19-vuotiaana 5. huhtikuuta 1993. Hän menehtyi vammoihinsa pudottuaan viidennessä kerroksessa sijaitsevan asuntonsa parvekkeelta Versovan kaupunginosassa Mumbaissa. Ikinä ei saatu täyttä varmuutta, oliko putoamisen syy onnettomuus, itsemurha vai murha.
Yksityiselämä.
Bharti meni naimisiin elokuvatuottaja Sajid Nadiadwalan kanssa vuonna 1992.
Odert Gripenberg

Odert Henrik Gripenberg (14. huhtikuuta 1788 Sääksmäki – 29. tammikuuta 1848 Tukholma) oli suomalainen luutnantti ja koulunjohtaja.
Gripenbergin vanhemmat olivat kenraalimajuri Hans Henrik Gripenberg (k. 1813) ja Hedvig Lovisa Jahnsson. Hänestä tuli vänrikki Hämeen rykmentissä 1794 ja hän pääsi ylioppilaaksi Turussa 1802. Gripenberg oli kadettina Haapaniemen sotakoulussa 1802–1805. Hän oli adjutanttina Uudenmaan prikaatin kevyessä rakuunaosastossa vuonna 1806 ja palveli sitten aliluutnanttina Ruotsin sotamittauskunnassa. Suomen sodan alkaessa 1808 Gripenberg oli luutnanttina Hämeen läänin jalkaväkirykmentissä ja toimi isänsä adjutanttina. Sodan päätyttyä hän erosi Ruotsin armeijan palveluksesta vuonna 1811.
Gripenberg matkusti armeijasta erottuaan Sveitsiin jossa hän opiskeli pedagogiikkaa Johann Heinrich Pestalozzin johdolla. Palattuaan Suomeen hän perusti 1812 yksityisen poikien internaattikoulun Hämeenlinnaan. Koulu siirtyi 1813 Poriin ja viimeksi se toimi Gripenbergin isältään perimällä Johannesbergin maatilalla Sääksmäellä Voipaalassa 1817–1822 kunnes koulu jouduttiin lopettamaan taloudellisten syiden takia. Gripenberg toimi sitten Haminan kadettikoulun alkeiskoulun tarkastajana 1822–1828 ja maatilan vuokraajana Sipoon Savijärvellä. Hän perusti vaimonsa kanssa yksityisen tyttökoulun ja pienten lasten koulun Helsinkiin vuonna 1835. Gripenberg julkaisi myös jonkin aikaa Suomen ensimmäistä kasvatusopillista aikakauslehteä Veckoblad för Uppfostran och Undervisning. Gripenberg kuoli tammikuussa 1848 Tukholmassa ollessaan matkalla Englantiin esittelemään siellä keksimäänsä kylvökonetta.
Gripenberg oli naimisissa vuodesta 1811 Fredrika Maria Nymanderin (k. 1875) kanssa.
Dag Malmberg

Dag Åke Sigvard Malmberg (s. 18. tammikuuta 1953 Gävle, Ruotsi) on ruotsalainen näyttelijä. Hänet tunnetaan kansainvälisesti parhaiten poliisipäällikkö Hans Pettersonin roolista ruotsalais-tanskalaisessa rikossarjassa "Silta" (2011–2015).
Hong Kong Central Harbourfront Circuit

Hong Kong Central Harbourfront Circuit () on katurata Central and Western Districtissä Hongkongissa Kiinassa.
Se valmistui vuoden 2016 Formula E -sarjan osakilpailua varten. Radalla kilpailtiin ensimmäistä kertaa 9. lokakuuta 2016.
Emory University

Emory University on yksityinen yliopisto Yhdysvaltojen Georgian osavaltiossa, Atlantan esikaupunkialueella. Se kuuluu Carnegie-luokitusjärjestelmässä ylimpään R1-luokkaan eli tutkimusyliopistojen joukkoon. Vuonna 1995 Emory otettiin mukaan 60 tutkimusyliopistosta muodostuvaan järjestöön The Association of American Universities (AAU). "U.S. News &amp; World Report" -lehden Yhdysvaltojen yliopistojen rankinglistauksessa se oli vuonna 2015 sijalla 20. Vuonna 2016 "Times Higher Education" sijoitti sen sijalle 17 ja koko maailman yliopistoista sijalle 86.
Historiaa.
Emory University on vuonna 1785 perustetun Georgian yliopiston jälkeen osavaltion toiseksi vanhin korkeakoulu. Se perustettiin vuonna 1836 nimellä "Emory College" pieneen Oxfordin kylään, joka sai nimensä siitä, että yliopiston metodistiuskoiset perustajat olivat itse opiskelleet englantilaisessa Oxfordin yliopistossa. Yliopisto taas nimettiin metodistipiispa John Emoryn mukaan. Vuonna 1915 oppilaitos muutti Atlantaan ja sai nimen "Emory University". Oxfordissa toimii yhä yliopistoon kuuluva liberal arts college nimeltä Oxford College.
Opintoaloja ja yhteistyökuvioita.
Emory Universityllä on yhdeksän osastoa, yleissivistävän Oxford Collegen lisäksi muun muassa kauppatieteellinen, oikeustieteellinen, lääketieteellinen ja teologinen tiedekunta. Emory, Georgia Tech ja Pekingin yliopisto ylläpitävät lääketieteellisen tekniikkaan erikoistunutta tiedekuntaa. Atlantassa sijaitsee myös yhdessä Nanjingin yliopiston kanssa ylläpidetty, Kiinan kulttuuriin erikoistunut "Confucius Institute". Emory University tekee myös laajaa yhteistyötä korealaisen KAIST-yliopiston kanssa.
John James (näyttelijä)

John James (oik. John James Anderson, s. 18. huhtikuuta 1956 Minneapolis, Minnesota, Yhdysvallat) on yhdysvaltalainen näyttelijä. Hän on näytellyt muun muassa Jeff Colbyn roolissa vuosina 1981–1989 televisiosarjoissa "Dynastia" ja "Colbyt". James näytteli samaa hahmoa myös minisarjassa "Dynastia – viimeinen luku" (1991).
James on sittemmin esiintynyt muun muassa sarjoissa "As the World Turns" ja "All My Children".
Yksityiselämä.
James meni naimisiin malli Denise Ellen Cowardin kanssa vuonna 1989. Heidän tyttärensä Laura James voitti "Huippumalli haussa" -kilpailun vuonna 2012.
Elizabeth Phillips

Elizabeth Phillips (s. 20. elokuuta 1986 Omak, Washington) on yhdysvaltalainen vapaaottelija. Hän on otellut aiemmin UFCssä ja Invicta FC:ssa.
Ennen vapaaottelua Phillips työskenteli henkilökohtaisena urheiluvalmentajana.
Vapaaottelu-ura.
Amatöörinä.
Phillips otteli ensi kerran amatöörinä Washingtonissa muun muassa LOTC- ja ROTR-järjestöissä. Hänen uransa ensimmäinen ottelu käytiin 20. kesäkuuta 2011, jolloin Phillipsin kamppailu päättyi tasapeliin. Hän voitti seuraavat kaksi kamppailua tuomariäänin Taylor Hughesia ja Melissa Deeria vastaan. Maaliskuussa 2012 Phillips kärsi amatööriuransa ensimmäisen tappion Jessamyn Dukea vastaan luovutuksella. Hän voitti seuraavan kamppailunsa Priscilla Whitea vastaan hajaäänin. Se oli samalla Phillipsin viimeinen amatööriottelu ennen hänen siirtymistään ammattilaiseksi.
Ammattilaisura.
Phillips hävisi uransa ensimmäisen ammattilaisottelun syyskuussa 2012 Miriam Nakamotoa vastaan. Kamppailu päättyi toisessa erässä tekniseen tyrmäykseen.
Conquest of the Cage (2013–2014).
Phillips siirtyi ottelemaan "Conquest of the Cage" -järjestöön, jossa hänen avauskamppailunsa oli Stevie VanAsschea vastaan heinäkuussa 2013. Phillips voitti kamppailun teknisellä tyrmäyksellä viimeisessä erässä. Marraskuussa hän jatkoi voittokulkuaan Kristen Stenzelia vastaan. Phillips voitti kamppailun luovutuksella 49 sekunnissa, saadessaan Stenzelin takakuristukseen.
2014 Phillips kamppaili vielä kahdesti. Helmikuussa hän kohtasi Rachael Swatezin, jonka hän voitti teknisellä tyrmäyksellä lyönnein kolmannessa erässä. Toukokuussa Phillips kohtasi Katie Howardin ja voitti hänet tuomariäänin.
UFC (2014–2016).
Phillips otteli UFC:ssä ensimmäisen kerran 14. kesäkuuta 2014 "UFC 174" -tapahtumassa. Hän hävisi kamppailunsa Valérie Létourneaulle hajaäänin (28–29, 29–28, 29–28). Sama kohtalo toistui myös seuraavassa kamppailussa Milana Dudievaa vastaan elokuussa 2014. Macaossa käyty kamppailu päättyi hajaäänin (30–27, 28–29, 29–28) Phillipsin tappioon, joka oli samalla hänen uransa toinen peräkkäinen tappio.
2015 Phillips otteli yhden kerran, kohdatessaan Jessamyn Duken heinäkuussa. Hän voitti ensimmäisen ottelunsa UFC:ssä tuomariäänin (29–28, 29–28, 29–28).
2016 Phillips kohtasi syntymäpäivänään Raquel Penningtonin "UFC 202" -tapahtumassa. Hän hävisi kamppailun tuomariäänin (30–27, 30–27, 30–27). Tappion jälkeen hänet vapautettiin sopimuksestaan.
Invicta FC (2017).
UFC:n jälkeen Phillips siirtyi ottelemaan Invictaan höyhensarjaan, jossa hän kohtasi Leah Letsonin. Phillips hävisi kamppailun tyrmäyksellä ensimmäisessä erässä.
Kyle Chalmers

 
Kyle Chalmers (s. 25. kesäkuuta 1998 Port Lincoln, Etelä-Australia) on australialainen uinnin olympiavoittaja. Hän edustaa Marion Swimming Clubia ja häntä valmentaa Peter Bishop.
Chalmers voitti Rio de Janeiron olympialaisissa 2016 kultaa 100 metrin vapaauinnissa nuorten maailmanennätysajalla 47,58. Puolimatkassa hän oli ollut vasta seitsemäntenä. Hän saavutti lisäksi pronssia 4 × 100 metrin vapaa- ja sekauintiviesteissä. Vuodelle 2021 siirretyissä Tokion olympialaisissa hän saavutti jälleen kolme mitalia. Hän saavutti hopeaa 100 metrin vapaauinnissa ennätystään sivuavalla ajalla 47,08, jolla hän hävisi Yhdysvaltain Caeleb Dresselille 0,06 sekuntia. Puolimatkassa Chalmers oli kolmantena 0,32 sekuntia Dresseliä jäljessä. Chalmers sai Tokiossakin kaksi viestipronssia, tällä kertaa 4 × 100 metrin ja 4 × 200 metrin vapaauintiviesteissä. Pariisin olympialaisissa 2024 hän saavutti hopeaa 100 metrin vapaauinnissa ajalla 47,48 sekä 4 × 100 metrin vapaauintiviestissä ja sekajoukkueiden sekauintiviestissä.
Kazanin MM-kilpailuissa 2015 Chalmers ui alkuerissä Australian 4 × 100 metrin sekauintiviestijoukkueessa, joka loppukilpailussa sai toisella kokoonpanolla hopeaa. Gwangjun MM-kilpailuissa 2019 hän saavutti kultaa 4 × 200 metrin vapaauintiviestissä, hopeaa 100 metrin vapaauinnissa ennätysajallaan 47,08 ja 4 × 100 metrin vapaauinnin sekaviestissä sekä pronssia 4 × 100 metrin vapaauintiviestissä. Budapestin MM-kilpailuissa 2022 hän saavutti 4 × 100 metrin vapaauintiviesteissä kultaa sekajoukkueiden ja hopeaa miesten kilpailussa. Fukuokassa 2023 hän voitti maailmanmestaruuden 100 metrin vapaauinnissa ajalla 47,15 sekä miesten ja sekajoukkueiden 4 × 100 metrin vapaauintiviesteissä. Lisäksi hän sai pronssia 4 × 200 metrin vapaauinti- ja 4 × 100 metrin sekauintiviesteissä. Singaporen MM-kilpailuissa 2025 hän voitti maailmanmestaruuden miesten 4 × 100 metrin vapaauintiviestissä sekä sai pronssia 100 metrin vapaauinnissa.
Chalmers voitti Melbournen lyhyen radan MM-kilpailuissa 2022 kultaa 100 metrin vapaauinnissa kisaennätyksellä 45,16, 4 × 50 metrin vapaauintiviestissä ja 4 × 100 metrin sekauintiviestissä. Hän saavutti viesteissä lisäksi kolme hopeaa ja yhden pronssin.
Chalmers saavutti Tyynenmeren-mestaruuskilpailuissa 2018 kultaa 100 metrin vapaauinnissa sekä kolme viestimitalia. Saman vuoden Gold Coastin Kansainyhteisön kisoissa hän saavutti neljä kultaa ja yhden hopean sekä Birminghamin Kansainyhteisön kisoissa 2022 kolme kultaa ja yhden hopean 
Chalmers saavutti Nanjingin nuorten olympialaisissa 2014 pronssia poikien 4 × 100 metrin sekauintiviestissä sekä sekajoukkueiden 4 × 100 metrin vapaauintiviestissä ja 4 × 100 metrin sekauintiviestissä, jossa hän ui vain alkuerissä. Singaporen nuorten MM-kilpailuissa 2015 hän voitti kultaa 50 ja 100 metrin vapaauinneissa sekä 4 × 100 metrin vapaauintiviestissä. Lisäksi hän sai hopeaa poikien 4 × 200 metrin vapaauintiviestissä sekä sekajoukkueiden 4 × 100 metrin vapaa- ja sekauintiviesteissä sekä pronssia poikien 4 × 100 metrin sekauintiviestissä.
Vüqar Nadirov

Vüqar Ərşad oğlu Nadirov (; s. 15. kesäkuuta 1987 Seidli, Azerbaidžanin SNT, Neuvostoliitto, nykyinen Seyidli, Azerbaidžan) on azerbaidžanilainen jalkapalloilija. Hän edustaa Azerbaidžanin valioliigassa pelaavaa Karabahia ja on pelipaikaltaan hyökkääjä.
Muuta.
Hänen isänsä kuoli Vuoristo-Karabahin sodassa.
Margaret Wambui

Margaret Nyairera Wambui (s. 5. syyskuuta 1995) on kenialainen juoksija, jonka päämatka on 800 metrin juoksu. Hän kilpailee myös 400 metrillä. Hän on pituudeltaan 171 cm.
Wambui voitti Eugenen alle 20-vuotiaiden MM-kilpailuissa kultaa 800 metrillä ajalla 2.00,49. Seuraavana vuonna hän karsiutui Pekingin MM-kilpailuissa saman matkan alkuerissä. Hän saavutti Portlandin MM-hallikilpailuissa 2016 pronssia 800 metrillä ennätysajallaan 2.00,44. Hän voitti samana vuonna Kenian-mestaruuden 400 metrillä ennätyksellään 51,39.
Wambui saavutti Durbanin Afrikan-mestaruuskilpailussa 2016 hopeaa 400 metrillä ja pronssia 4 × 400 metrin viestissä. Rio de Janeiron olympialaisissa 2016 hän sai pronssia 800 metrillä ennätysajallaan 1.56,89. Hän voitti Kenian-mestaruuden 800 metrillä 2017. Saman vuoden Lontoon MM-kilpailuissa hän oli 800 metrillä neljäs. Birminghamin MM-hallikilpailuissa 2018 hänet hylättiin 800 metrin alkueräjuoksussa.
Wambui saavutti Gold Coastin Kansainyhteisön kisoissa 2018 hopeaa 800 metrillä ajalla 1.58,07.
I-54 (1926)

I-54 oli keisarillisen Japanin laivaston vuonna 1927 valmistunut I-53-luokan sukellusvene.
Valmistus.
Alus tilattiin vuoden 1923 hankinnoissa Sasebon laivastontelakalta, missä köli laskettiin 15. marraskuuta 1924. Alus laskettiin vesille 15. maaliskuuta 1926 ja otettiin palvelukseen 15. joulukuuta 1927.
Palvelus.
Alus nimettiin 20. toukokuuta 1942 uudelleen "I-154:ksi". Alus poistettiin alusluettelosta 20. marraskuuta 1945 ja romutettiin vuonna 1946.
I-55 (1925)

I-55 oli keisarillisen Japanin laivaston vuonna 1927 valmistunut I-53-luokan sukellusvene.
Valmistus.
Alus tilattiin vuoden 1923 hankinnoissa Kuren laivastontelakalta, missä köli laskettiin 1. huhtikuuta 1924. Alus laskettiin vesille 2. syyskuuta 1925 ja otettiin palvelukseen 5. syyskuuta 1927.
Palvelus.
Alus nimettiin 20. toukokuuta 1942 uudelleen "I-155":ksi. Se poistettiin alusluettelosta 20. marraskuuta 1945 ja romutettiin vuonna 1946.
I-58 (1925)

I-58 oli keisarillisen Japanin laivaston vuonna 1928 valmistunut I-53-luokan sukellusvene.
Valmistus.
Alus tilattiin vuoden 1923 hankinnoissa Yokosukan laivastontelakalta, missä köli laskettiin 3. joulukuuta 1924. Alus laskettiin vesille 3. lokakuuta 1925 ja otettiin palvelukseen 15. toukokuuta 1928.
Palvelus.
Alus nimettiin 20. toukokuuta 1942 uudelleen "I-155":ksi. Se poistettiin alusluettelosta 30. marraskuuta 1945. Miehistö upotti aluksensa 1. huhtikuuta 1946.
Jota

Jota on espanjalaisen kansanmusiikin laji ja tanssi. Se on syntyisin Pohjois-Espanjan Aragonian alueelta, mutta nykyisin se esiintyy kautta Espanjan erilaisina variaatioina.
Alun perin jota saattoi olla osa hedelmällisyysrituaaleja. Sen saattoi myös mahdollisesti tuoda Espanjaan keskiajalla arabialainen runoilija Aben Jot, tai sen toi maahan joku juutalainen. Jotaa esitettiin tanssina ensimmäistä kertaa vuonna 1761. Se on edelleen suosittu tanssi aragonialaisissa kyläjuhlissa. Tanssiin osallistuvat yleensä vain miehet.
Jota alkaa tavallisesti instrumentaalisella osalla, jonka aikana tanssijat lyövät tahtia kastanjeteilla tai kitaralla. Aragoniassa käytetään säestyksessä tyypillisesti pientä kahdeksankielistä kitaraa guitarrillaa, näppäiltävää luuttusoitinta bandurriaa, triangelia, kastanjetteja ja tamburiinia. Muualla Espanjassa voidaan käyttää myös puhallinsoitin dulzainaa tai gaita-säkkipilliä. Kupletissa ("copla") rytminlyönti lopetetaan, jotta yleisö kuulee laulun sanat.
Rytmiltään jota on kolmijakoinen ja luonteeltaan sankarillinen ja energinen. Se saattaa kertoa rakkaudesta tai arkipäivän elämästä, ominaisesti humoristisesta ja ironisesta näkökulmasta.
Sardana

Sardana on espanjalainen tanssi, joka on Katalonian ja Baleaarien musiikkiperinnettä. Sardana on luonteeltaan uskonnollisaatelinen, ja sen juuret ovat luultavasti Antiikin Kreikassa.
Sardanaa tanssitaan käsi kädessä, juhlallisesti piirissä ja pienimuotoisen musiikkiyhtyeen ("cobla") säestämänä. Tavallisia instrumentteja ovat vaskipuhaltimet ja tulppakanavahuilu flaviol. Rytmi on monotoninen, ja ympyrä liikkuu melkein äänettömästi ja keskittyneesti. Sardanaa tanssitaan nykyisin sunnuntaiaamuisin Barcelonan monilla aukoilla.
Lamar University

Lamar University (LU) on osavaltion ylläpitämä tutkimusyliopisto Yhdysvaltojen Texasin osavaltiossa, Beaumontin kaupungissa. Yliopistossa opiskelee noin 15 000 opiskelijaa.
Vuonna 2010 lukuvuoden opinnot Lamarissa maksoivat noin 7 000 Yhdysvaltain dollaria. Alkuvaiheen opinnoissa on paljon yleissivistäviä perusopintoja. Lamar Universityn opintoaloista on erilaisissa ranking-selvityksissä arvostettu etenkin insinööri- ja sairaanhoitajaopintojen sekä verkkokurssien tarjontaa.
Putous (8. tuotantokausi)

"Putouksen" kahdeksas tuotantokausi esitettiin keväällä 2017. Ohjelma palasi ruutuun MTV:n 60-vuotisen tv-taipaleen kunniaksi.
Kesken seitsemännen tuotantokauden Joonas Nordman ilmoitti jättävänsä "Putouksen". Myöhemmin ilmoitettiin Nordmanin toimivan ohjelman ohjaajana. Näyttelijät julkistettiin 29. marraskuuta 2016. Kausi alkoi 21. tammikuuta 2017. 
Näyttelijöinä jatkoi seitsemänneltä kaudelta Jenni Kokander. Uusina "Putous"-näyttelijöinä nähtiin Minka Kuustonen, Timo Lavikainen, Mikko Penttilä, Kaisa Hela, Pilvi Hämäläinen ja Ernest Lawson sekä ohjelman juontaja Roope Salminen. 
Ohjelman uusi osio oli "Putous Junior", joka antoi kotisohvien lapsihahmoille mahdollisuuden päästä mukaan ohjelman nettiin, yleisöön ja jopa suoraan lähetykseen. 
Elokuussa 2017 Jenni Kokander ilmoitti, että hän ei jatka "Putouksessa" tämän kauden jälkeen. 
"Vuoden sketsihahmo" -kilpailun voitti Pilvi Hämäläisen esittämä Aina Inkeri Ankeinen.
Nilotinibi

Nilotinibi (C28H22N7OF3) on heterosyklinen aromaattinen orgaaninen yhdiste. Yhdistettä voidaan käyttää lääketieteessä leukemian hoitoon. Nilotinibin on kehittänyt Novartis.
Vaikutusmekanismi ja käyttö.
Nilotinibi on tyrosiinikinaasientsyymin inhibiittori. Yhdiste sitoutuu syöpäsolujen tyrosiinikinaasiin ja estää syöpäsolujen kasvua. Lääkeaine hyväksyttiin Yhdysvalloissa imatinibille resistentin kroonisen myelooisen leukemian hoitoon vuonna 2007. Teholtaan nilotinibi on hieman imatinibia tehokkaampi ja vaikuttaa nopeammin. Vuonna 2012 nilotinibin myynnin arvo oli noin miljardi Yhdysvaltain dollaria.
Haittavaikutukset.
Yleisimmät nilotinibin aiheuttamat haittavaikutukset ovat väsymys, pääkipu, huonovointisuus ja ihottuma. hieman harvinaisempia ovat ummetus, ripuli ja lihaskrampit. Yhdiste pidentää sydämen QT-aikaa. Nilotinibi voi myös aiheuttaa valtimotautia.
Synteesi.
Nilotinibin synteesin ensimmäisessä vaiheessa etyyli-3-amino-4-metyylibentsoaatti reagoi syanamidin kanssa muodostaen guanidiinijohdannaisen. Tämä välituote reagoi enamiineihin kuuluvan 3-(dimetyyliamino)-1-(3-pyridinyyli)-2-propen-1-onin kanssa pyrimidiinirenkaan. Seuraavassa vaiheessa tämän tuotteen esteriryhmä reagoi 3-bromi-5-(trifluorimetyyli)aniliinin ja 4-metyyli-imidatsolin reaktiotuotteen kanssa nilotinibiksi.
Kaikki mussa rakastaa kaikkea sun

”Kaikki mussa rakastaa kaikkea sun” on neljäs single suomalaislaulaja Anna Abreun kuudennelta studioalbumilta "Sensuroimaton versio". Singlen julkaisi 14. huhtikuuta 2016 Warner Music Finland.
Kappaleen ovat säveltäneet Jonas W. Karlsson, Thomas Kirjonen sekä Lasse Kurki ja sanoittaneet Kurki, Maija Vilkkumaa sekä Abreu itse.
Kappale nousi Suomen virallisella listalla suoraan latauslistan ykköseksi viikolla 16/2016. Singlelistalla se oli parhaimmillaan 11. sijalla samalla viikolla. Striimatuimmat-listalla kappaleen paras sijoitus oli 20:s viikolla 17/2016 ja radiosoittolistalla 32:s viikolla 18/2016.
Abreun mukaan kappale kertoo "siitä tunteesta, kun rakastaa jotain niin paljon, että se pelottaa" sekä "kaukosuhteesta ja siihen liittyvästä kaipauksesta".
Abreu esitti kappaleen jo ennen sen julkaisua Saturday Night Live -ohjelmassa MTV3-televisiokanavalla 2. huhtikuuta.
Javier Echevarría

Mons. Javier Echevarría Rodríguez (14. kesäkuuta 1932 Madrid, Espanja – 12. joulukuuta 2016 Rooma, Italia) oli katolisen kirkon henkilöprelatuurin Opus Dein prelaatti. Hän asui Opus Dein pääkonttorissa Roomassa.
Elämä.
Echevarría syntyi kahdeksanlapsisen perheen kuopuksena vuonna 1932. Hän aloitti oikeustieteen opiskelunsa Madridissa ja päätti ne Roomassa. Echevarría oli sekä siviililain että kanonisen oikeuden tohtori. Hän liittyi Opus Deihin 16-vuotiaana vuonna 1948 ja kun hänet 7. elokuuta 1955 vihittiin papiksi, oli hän Opus Dein seitsemäs pappi. Hän toimi katolisessa kirkossa pyhimyksenä arvostetun Josemaría Escriván sihteerinä vuodesta 1953 tämän kuolemaan saakka eli vuoteen 1975. Vuodesta 1966 hän oli Opus Dein yleisneuvoston jäsen.
Kun Álvaro del Portillo vuonna 1975 nimitettiin Opus Dein prelaatiksi, tuli Echevarríasta tämän pääsihteeri. Kun katolinen kirkko asetti vuonna 1982 Opus Dein kirkon henkilöprelatuuriksi, tuli hänestä Opus Dein yleisvikaari. Vuodesta 1981 hän oli konsulttina kirkon pyhien asiain kongregraatiossa ja kleeruksen kongregraation jäsen. 
20. huhtikuuta 1994 nimitti paavi Johannes Paavali II Echevarrían Opus Dein prelaatiksi sen jälkeen kun Opus Dein yleiskokous oli valinnut hänet del Portillon seuraajaksi. 6. tammikuuta 1995 vihki paavi hänet Pietarinkirkossa piispaksi.
Echevarría toimi suurkanslerina paavillisessa Santa Crocen yliopistossa, Navarran yliopistossa ja Universidad de Piura -yliopistossa Perussa, jotka ovat kaikki Opus Dein jäsenten perustamia yliopistoja.
Opus Dein prelaattina Echevarría edisti aktiivisesti Opus Dein leviämistä kaikkialla maailmassa. Hän perusti Opus Dein apostolisen toiminnan 15 maahan: Liettuaan (1994), Slovakiaan, Libanoniin, Panamaan ja Ugandaan (1996), Kazakstaniin (1997), Etelä-Afrikkaan (1998), Sloveniaan ja Kroatiaan (2003), Latviaan (2004), Venäjälle (2007), Indonesiaan (2008), Romaniaan ja Koreaan (2009) ja Sri Lankaan (2011). Hän teki paljon pastoraalisia matkoja näihin ja moniin muihin maihin kannustaen Opus Dein jäseniä heidän apostolaatissaan. Suomessa hän vieraili useita kertoja, viimeisen kerran lokakuussa 2016. Hän kirjoitti myös useita aiheeseen liittyviä kirjoja.
Western Sydney University

Western Sydney University (WSU, aiemmin "University of Western Sydney, UWS") on Australian Sydneyn kaupungin länsiosissa toimiva moni­toimi­paikkainen julkinen yliopisto, jossa on noin 45 000 opiskelijaa. Sen kuusi kampusta ovat Bankstown, Blacktown, Campbelltown, Hawkesbury, Parramatta ja Penrith. WSU on lähes viiden miljoonan asukkaan Sydneyn kolmas suuri yliopisto Sydneyn yliopiston ja Uuden Etelä-Walesin yliopiston ohella.
Vuonna 2014 "QS World Uni­versity Rankings" arvioi WSU:n maailman 400 parhaan yli­opiston joukkoon, ja vuonna 2015 se arvioitiin 19. parhaaksi Australiassa. "U.S. News &amp; World Report" -lehden yliopisto­listauksessa se oli vuonna 2015 sijalla 135.
Yliopisto nykyisessä muodossaan perustettiin vuonna 1989 yhdistämällä Nepean College of Advanced Education ja Hawkesbury Agricultural College. Pian myös Macarthur Institute of Higher Education otettiin osaksi yliopistoa.
WSU:n kampukset.
Bankstown.
Yliopiston Banks­townin kampus  on suhteellisen uusi. Se sijaitsee Milperrassa noin viiden kilometrin päässä Banks­townin keskustasta. Kampus on erikoistunut yhteiskunta­tieteisiin ja humanistisiin aloihin, joten useimpien siellä olevien pääaineita ovat psykologia, sosiologia ja kielet. Kampuksella toimii myös poliisiopisto.
Blacktown.
Vuonna 2009 yliopisto avasi uudelleen vanhan Blacktownin kampuksen.  Liike­talous­tieteeseen erikoistunut Nirimban kampus on rakennettu entisen meri­voimien lento­tukikohdan pohjalle. Se sijaitsee Quakers Hillissä, noin 10 minuutin ajomatkan päässä Black­townista. Nirimbassa sijaitsee myös yliopiston omistama UWSCollege.
Campbelltown.
Campbelltownin kampus sijaitsee maaseutu­maisella Mac­arthurin alueella lounais-Sydneyssä. Siellä opinto­aloja ovat lääketiede, terveys- ja hoitotiede, luonnon­tieteet, oikeustiede ja liiketoiminta.
Kampuksella toimii myös yliopiston pyörivä observatorio.
Hawkesbury.
Hawkesburyn eli Richmondin kampuksella luoteis-Sydneyssä opiskellaan ympäristö­alaa, maatalous- ja metsätieteitä, puutarhan­hoitoa, oikeus­lääketiedettä ja hoitotyötä.
Parramatta.
Parramattan kampus Rydalmeressä on entinen orpojen tyttöjen koulu, joka on perustettu vuonna 1813. Koulurakennus on yksi Australian vanhimpia.  Parramattassa opiskellaan muun muassa luonnon­tieteitä, oikeus­tiedettä ja kauppa­tieteitä.
Penrith.
Penrithin kampukset tarkoittavat kolmea toimi­paikkaa kahdessa Sydneyn lähiössä, Kingswoodissa ja Werringtonissa. Niissä opiskellaan muun muassa viestintää ja graafista suunnittelua, ja yliopiston tilojen yhteydessä on Australian Broadcasting Corporation -yleisradio­yhtiön radio- ja televisio­toimintaa.
Laitikkalan taistelu

Laitikkalan taistelu oli Pälkäneen pitäjän Laitikkalan kylässä 25. huhtikuuta 1918 käyty Suomen sisällissodan taistelu, jonka aikana Lempäälän suunnasta vetäytyneet punaiset murtautuivat valkoisten rintamalinjan läpi edetäkseen kohti Lahtea.
Taistelu.
Rintama oli maaliskuun viimeisellä viikolla vakiintunut Pälkäneellä niin, että punaiset olivat ryhmittyneet Mallasveden, Pinteleen, Kyllönjoen ja Ilmoilanselän eteläpuolelle. Huhtikuun 6. päivänä tapahtuneen Tampereen valtauksen jälkeen punaisten pakolaiskolonnia alkoi siirtyä Länsi-Suomesta kohti itää. 25. huhtikuuta Lempäälän suunnalta lähteneet punaiset päättivät murtautua valkoisten rintamalinjan läpi päästäkseen Hauhon kautta Lahteen johtavalle maanteille. Kiivaiden taistelujen jälkeen valkoiset joutuivat lopulta perääntymään määrältään ylivoimaisen vastustajan edessä ja punaiset pääsivät jatkamaan etenemistään Hauhon suuntaan, jossa ne liittyivät Hämeenlinnasta tulleeseen tuhansien punaisten pakolaiskuormastoon. Hauhon ja Syrjäntaan taistelujen jälkeen punaiset pääsivät etenemään Lahden seudulle, jossa he lopulta jäivät saksalaisten ja valkoisten saartorenkaan sisälle.
Valkoisten puolelta Laitikkalan taisteluun osallistui yksi komppania Adolf Renvaldin komentamasta 1. Etelä-Pohjanmaan reservipataljoonasta, Johan Linsénin johtama 8. Porin rykmentin pataljoona sekä Pohjois-Hämeen suojeluskuntalaisia. Taistelussa kaatui 34 valkoista, jotka olivat pääosin Pohjanmaalta, Ylöjärveltä ja Teiskosta. Punaisten tappioista ei ole tarkkaa tietoa, esimerkiksi Suomen sotasurmat -tietokanta ei tunne yhtään Pälkäneellä 25. huhtikuuta kuollutta punaista.
Muistomerkki.
Laitikkalassa kaatuneille valkoisille pystytettiin muistomerkki taistelun ensimmäisenä vuosipäivänä 25. huhtikuuta 1919. Se sijaitsee Heikkilän talon pellolla aivan nykyisen kantatie 57:n vieressä.
Luettelo suomalaisista Nobel-palkinnon saaneista

Tämä on luettelo suomalaisista Nobel-palkinnon saaneista.
Rungon seisake

Rungon seisake (, ratakm 184+778) on lakkautettu seisake Kaarinan Piikkiössä rantaradalla. Se avattiin 15. syyskuuta 1931 ja lakkautettiin 26. toukokuuta 1979. Rungon kautta kuljetettiin muun muassa Pukkilan kartanon ja Kosken tilan maidot. Seisakkeen vieressä oli Rungon tasoristeys, joka sijaitsi valtatie 1:n vanhimmalla linjauksella. Nykyään tasoristeys on korvattu Rungontien alikulkutiellä.